144 
Ore te dirrai", dist li pere, 
,Un essaunple de autre manere. 
Beu fiz, ne te entremetez mie 
De bricun ki par sa folie 
Est chaet en encumbrement; 
Tost tei en avendreit malement, 
Kar ki pendu despenderat, 
Sur sun col le fes carrat. 
Tun enemi nient deis encumbrer, 
Tun ami deis par tut aider. 
Un prudume en un bois entrat 
E un serpent i truvat 
A un fust lié fermement, 
E pieté le em prist erraument. 
Par sa pité le deslia, 
Mist le en sun sein, si le eschaufa. 
Le serpent par le eschaufure 
Est revenu a sa nature, 
Envirune le home, puis le ceint, 
Anguissusement le estreint. 
Dist li prudume: ,,E co ke deit? 
Tu me fas mal pur mun benfeit." 
Respund le serpent, si lui dist: 
»Je faz ma nature, co quid." 
Ataunt vint un gupil erraunt 
E les oi estrivaunt. 
Demaunda lur ke co esteit, 
Pur quei li prudume se pleneit. 
Cil lui ad trestut cunu 
Cument il li est avenu. 
E dist li gupil: ,,Jeo ne sai 
Quil jugement fere en purai 
Pur chose ke vus me diez, 
Si vus a l'oil ne le me mustrez 
Cum vus, serpent, fustes lié, 
Cument il vus ad truvé.” 
Li serpent dunc lier se fist, 
E li gupil dunc li dist: 
»Serpent, si tu poez delier, 
Ore en pensez, tu as mester! 
E tu, prudume, ne t'eforcer 
De tun enemi deliverer! 
Tu ne deis pas desencumbrer 
Celui ke te vout damager." 
Beu fiz, si tu poez eschaper 
Legerement de tun encumbrer, 
Mes ke il deive ailurs custer, 
Delivere tei senz demorer! 
Petit damage nuist suvent 
Esquesse graunt encumbrement. 
Meint hume pureit eschaper 
De'acun fet par un dener; 
Mes il vet plus baretaunt, 
Ke mettre cuvent plus avaunt, 
Si cum al boscu avint ja: 
Pur un dener cinc dona. 
Un clerc au rei ad demaundez: 
,Beu syre, un dun kar me donez: 
Ke jeo pusse estre un meis porter 
A la porte de la cité 
E si pusse prendre un dener 
De chescun boscu e de teinus 
E de monocle e de hernus 
E cil ke les braz torz avera 
Meins de un dener ne eschapera." 
E li reis bien li ottreat, 
Par sun sel le cunferma. 
Cist alat la porte garder 
E fist asez ben sun mester. 
Par aventure i est venu 
Un enchapé vilein boscu. 
Cist le cumaundat arester 
E li demaundat un dener. 
Li vilein cumenga a estriver, 
Li clers ne le vout par taunt lesser: 
Le chaperun li ad avalé 
E vit ke le autre oil ad crevé. 
Un autre dener li demaunda; 
Ne le vout doner. Cil le saga, 
Le chaperun ad abatu, 
Teignus le ad truvé e ben veu. 
Ne le lera par taunt passer, 
Eynz ke li doinc le terz dener. 
Li vileins se prist a defendre; 
Mes le braz ne pout avaunt estendre. 
Li clers tre ben aparceit 
Ke trestut tort le braz aveit. 
Ore est venu a l'enpeirer: 
Rendre li estuet le quart dener. 
Li clers la chape li toli; 
Ataunt li vilein chai 
La teste aval, les pez amunt. 
Bien le unt veu ke ileukes sunt 
Ke li vileins ert hernus: 
Tuz cinc deners paat e nient plus. 
Primes se pout aquiter, 
Si ben vousist, pur un dener; 
Puis perdi cinc par sa folie 
E si reciut graunt vileynie: 
Trez ben batuz e derochez 
E cum un mastin defolez. 
Beu fiz, te pri: ne passez nient 
Par leu ou saveras male gent! 
Si tu le faiz, tu demoras, 
En la folie enteras. 
Ki se met entre male gent, 
Sa mort vet queraunt veraiment. 
Deus clers alerent en deduit 
Hors de la cité encuntre la nuit. 
A une meisun aprocerent 
U bevaunz en lur deduit erent. 
E dist li autre a sun cumpainun: 
,Nus ne ierum pas par la meysun 
U beivurs sunt ensemblé, 
Tom. 
XLIX. 
